Collboni acusa Valls d'intentar "esquivar la responsabilitat que li pertoca" pel pacte de govern d'Andalusia
El candidat del PSC a l'alcaldia de Barcelona, Jaume Collboni / ACN
El candidat del PSC a l'alcaldia de Barcelona, Jaume Collboni, ha acusat el seu rival als comicis Manuel Valls d'intentar "esquivar la responsabilitat que li pertoca" pel pacte de govern d'Andalusia entre PP i Vox, que permetrà conformar un executiu dels populars i Ciudadanos.
Collboni ho diu després que Valls hagi rebutjat l'acord d'investidura a Andalusia i hagi garantit que ell no farà cap pacte "ni amb populistes ni amb separatistes".
Collboni considera que aquest pacte és "vergonyant", recorda que PP i Cs governaran amb els vots d'una formació "masclista, homòfoba i racista" tal com "ha alertat també el president francès, Emmanuel Macron" i denuncia el "blanqueig" que els dos partits fan de la ultradreta.
L'alcaldable del PSC també ha apostat per fer un "cordó sanitari i lluitar per evitar que la ultradreta arribi a l'Ajuntament de Barcelona".
I en aquest sentit adverteix: "Si Cs ha preferit un acord amb Vox a Andalusia abans que amb la llista socialista guanyadora dels comicis, res ens fa pensar que el seu candidat a Barcelona actuï de forma diferent".
Per això, el PSC ha emplaçat novament Valls a desmarcar-se del "pacte de la vergonya que ha signat el partit a qui representa declinant presentar-se a Barcelona com a candidat de Ciudadanos".